Bjørn Reino Olsen

Bjørn Reino Olsen (født 1940 i Skien) er en medisinsk forsker som er født i Norge og knyttet til Harvard University i Boston, USA.  

Han tok medisinsk embetseksamen og den medisinske doktorgraden ved Universitetet i Oslo (UiO) i 1967. I 1976 ble han utnevnt til professor ved Rutgers Medical School i New Jersey, USA. Fra 1985 har han vært professor ved Harvard Medical School, Harvard University i Boston og forskningsdekan og professor ved Harvard School of Dental Medicine fra 2005. 

Professor Olsen er forfatter og medforfatter av en rekke bøker og har publisert 350 vitenskapelige artikler i internasjonale forskningstidsskrifter. Han har mottatt en rekke priser og utmerkelser for sitt vitenskapelige arbeid bl.a. den tyske Humboldt Research Award, H. C. Jacobæus Prize (2006), utnevnt til Fellow ved American Association for the Advancement of Science i 2010 og ble tildelt American Association of Anatomists høyeste pris i 2011. 

Bjørn Reino Olsen har hatt ledende posisjoner i flere viktige vitenskapelige organisasjoner og har blant annet vært president i International Society for Matrix Biology. Han har også vært redaktør og redaksjonsmedlem i flere internasjonale forskningstidsskrifter. 

I 2000 ble han utnevnt til æresdoktor ved Universitetet i Oslo. Samme år ble han også utnevnt til æresdoktor ved University of Medicine and Dentistry of New Jersey, USA. Bjørn Reino Olsen er medlem av Det Norske Videnskaps-Akademi.

Eksterne lenker 
 
 http://www.hsci.harvard.edu/people/bjorn-r-olsen-phd 
 https://web.archive.org/web/20110927155610/http://www.hsdm.harvard.edu/index.php/faculty/detail/bjorn_olsen
 http://connects.catalyst.harvard.edu/profiles/profile/person/64653
 http://www.anatomy.org/olsen.pdf

Norske medisinprofessorer
Norske forskere
Æresdoktorer ved Universitetet i Oslo
Medlemmer av Det Norske Videnskaps-Akademi
Personer tilknyttet Harvard
Personer fra Skien kommune
Personer fra USA født i Norge